บวรศักดิ์ปรี๊ด-สั่งตอบโต้การเมือง
ให้โฆษกกมธ.ร่างรธน. ชี้แจงกลับทุกประเด็น,บวรศักดิ์ สั่ง กมธ.ยกร่างฯตอบโต้ฝ่ายการเมืองทุกปม ปรี๊ดแตกพูดเลอะเทอะสืบทอดอำนาจ นัดโหวตลับ 31 มี.ค. ชี้ขาดโควตาส.ส.หญิง เสธ.อู้ พลิ้วโพลต้านนายกฯคนนอก ซัดความเห็น พท.คลาดเคลื่อน นัดแม่น้ำ 5 สายแจกแจงร่างพิมพ์เขียวแรก เพื่อไทยแนะ ไพบูลย์ เปิดโลกทัศน์ อย่าอคติกับนักเลือกตั้ง บิ๊กตู่ บอกอย่าตีตนไปก่อนไข้ ก.ม.ภาษีที่ดินต้องฝ่าอีกหลายด่าน ปชป.-พท.จับมือค้าน มาร์ค ห่วงรัฐหลงทางจี้ทบทวน พิเชษฐ อย่าบังคับประชาชนจ่าย ภาษีที่ซุกหัวนอน พิชัย เตือนยิ่งทำเศรษฐกิจทรุด นายกฯย้ำวง ครม.ระวังกลุ่มป่วน เชื่อเชื้อแดงยังฝังสมอง ปึ้ง แขวะก่อหวอดหวังลากอำนาจ มาร์ค ส่งทนายรับทราบ ข้อหาคดีสั่งสลายเสื้อแดง หลวงพี่เทพ ขอชี้แจงเอง อัยการส่งฟ้อง 10 แกนนำ พธม.ฝ่า พ.ร.บ.มั่นคงฯ กกต.ชักใบแดงฟันอาญา เทพไท-น้องชาย ยงยุทธ โดนด้วยหาเสียงพี่สาว,หลังถูกฝ่ายการเมืองวิพากษ์วิจารณ์หนักแทบทุกประเด็นในช่วงการยกร่างรัฐธรรมนูญรายมาตรา ล่าสุดนายบวรศักดิ์ อุวรรณโณ ประธาน กมธ.ยกร่าง รัฐธรรมนูญ สั่งกลางวงที่ประชุม ให้ กมธ.ยกร่างฯ ตอบโต้ชี้แจงทุกประเด็นเป็นลายลักษณ์อักษร,เมื่อเวลา 09.45 น. วันที่ 10 มี.ค. ที่รัฐสภา มีการประชุมคณะกรรมาธิการยกร่างรัฐธรรมนูญ มีนายบวรศักดิ์ อุวรรณโณ ประธาน กมธ.ยกร่างฯ เป็นประธานการประชุม เพื่อพิจารณาทบทวนร่างรัฐธรรมนูญเป็นรายมาตรา โดยนายบวรศักดิ์ชี้แจงก่อนเข้าสู่วาระว่า ขอให้ทีมโฆษก กมธ.ยกร่างฯเรียกประชุมทีมงาน เพื่อทำคำชี้แจงตอบกลับพรรคการเมืองที่แสดงความเห็นเกี่ยวกับร่างรัฐธรรมนูญ และควรทำเป็นลายลักษณ์อักษร เพื่อไม่ให้พรรคการเมืองพูดอยู่ฝ่ายเดียว ส่วนประเด็นที่นางถวิลวดี บุรีกุล กมธ.ยกร่างฯ ในฐานะประธานอนุ กมธ.การมีส่วนร่วมและรับฟังความคิดเห็นของประชาชน แถลงผลสำรวจความเห็นประชาชนต่อสาธารณะ ซึ่งตนมองว่ายังเร็วไปหน่อย ควรนำมาหารือสอบถาม ถึงการตั้งคำถามให้ชัดเจน แต่เข้าใจข้อจำกัดการออกแบบคำถาม,นายบวรศักดิ์ยังชี้แจงเพิ่มเติมถึงข้อวิพากษ์วิจารณ์ว่า มีการเขียนบทบัญญัติในรัฐธรรมนูญเพื่อสืบทอดอำนาจของแม่น้ำ 5 สาย ต้องอธิบายเพื่อไม่ให้มีการพูดเลอะเทอะไปว่า อยู่เพื่อสืบทอดอำนาจ เพราะในร่างรัฐธรรมนูญใหม่กำหนดให้สภานิติบัญญัติแห่งชาติ (สนช.) อยู่ต่อ เพื่อดำเนินการยกร่างกฎหมายที่ต้องออกตามบทบัญญัติรัฐธรรมนูญอย่างน้อย 23 ฉบับ แบ่งเป็น พ.ร.บ.ประกอบรัฐธรรมนูญ 12 ฉบับ และ พ.ร.บ.สำคัญอีก 11 ฉบับ ดังนั้นเมื่อรัฐธรรมนูญฉบับใหม่ประกาศใช้ สนช.ต้องทำหน้าที่ทั้งสภาผู้แทนราษฎร และวุฒิสภา ดังนั้นต้องอยู่ทำให้จบ เมื่อเรียกประชุมรัฐสภานัดแรกแล้ว สนช.ก็จะทำหน้าที่เป็น ส.ว.ต่อ สิ่งเหล่านี้จำเป็นต้องอธิบายให้ชัดเจน,ผู้สื่อข่าวรายงานว่า การประชุมตลอดทั้งวันมีประเด็นที่น่าสนใจเรื่อง การกำหนดสัดส่วนการส่ง ผู้สมัครรับเลือกตั้งแบบบัญชีรายชื่อ กมธ.ยกร่างฯกำหนดให้ต้องมีสัดส่วนเพศตรงข้าม (สัดส่วนสตรี) ไม่น้อยกว่า 1 ใน 3 ตามที่ระบุไว้ในมาตรา 76 แต่ ยังคงมีการถกเถียงกันอย่างหนัก ที่สุดที่ประชุมนัดวันประชุมลงคะแนนแบบลับ เพื่อตัดสินให้ได้ข้อยุติในประเด็นดังกล่าว ในวันที่ 31 มี.ค. เวลา 13.30 น. ทำให้การประชุมเพื่อทบทวนร่างรัฐธรรมนูญวันที่สอง พิจารณาไปได้ 25 มาตรา เมื่อรวมกับวันแรกมียอดรวมพิจารณาไปแล้ว 77 มาตรา,ต่อมาเวลา 10.30 น. มีการประชุมสภาปฏิรูปแห่งชาติ (สปช.) มีนายเทียนฉาย กีระนันทน์ ประธานสปช. เป็นประธานการประชุม โดยนายบวรศักดิ์ อุวรรณโณ นำ กมธ.ยกร่างฯชี้แจงความคืบหน้าในการยกร่างรัฐธรรมนูญว่า กมธ.ยกร่างฯได้วิเคราะห์ปัญหา ตั้งแต่ปี 2548-2558 ที่ร้าวลึกมา 10 ปีเต็ม ลักษณะไข้รุม แบ่งสีเสื้อ ดึงทุกสถาบันสู่ความขัดแย้งไม่สิ้นสุด มีเพียงยาพาราคือกฎอัยการศึกกำกับไว้ ถ้า ยาหมดฤทธิ์ไข้ก็พร้อมจะกำเริบอีก ถ้ายังขัดแย้งต่อไปไทยอาจรั้งท้ายอยู่อันดับ 10 ของอาเซียน สมมติฐานของโรคไข้รุมคือความไม่เป็นธรรมทางเศรษฐกิจ และสังคม ระหว่างคนมีมหาศาลในเมือง กับคนไม่มีคือประชาชนรากหญ้า,นายบวรศักดิ์กล่าวอีกว่า ส่วนปัญหาพลเมือง ยังไม่ได้รับโอกาสมีส่วนร่วมอย่างเหมาะสม เมื่อเหลียวหลังก็ต้องแลข้างหน้า แก้ปัญหาในอดีตและสร้างทางเดินต่อไปในอนาคต โดยหลักเจตนารมณ์ 4 ประการของรัฐธรรมนูญฉบับใหม่ คือ 1.การสร้างพลเมืองให้เป็นใหญ่ 2.ทำให้การเมืองใสสะอาด มีสมดุลระหว่างการเมืองของนักการเมืองกับการเมืองของพลเมือง และความสมดุลระหว่างสภาล่างกับสภาบน 3.รัฐธรรมนูญต้องหนุนสังคมให้เป็นธรรม และ 4.นำชาติไปสู่สันติสุข,นพ.ชูชัย ศุภวงค์ รองประธาน กมธ.ยกร่างฯ กล่าวว่า ได้รวบรวมข้อเรียกร้องทุกกลุ่มนำมาเป็น ข้อเสนอบรรจุไว้ในรัฐธรรมนูญแล้ว อาทิ ด้านการ ปฏิรูปพลังงาน แรงงาน ระบบราชการ ส่วนที่สังคมตั้งคำถามมากเรื่องการตั้งสภาขับเคลื่อนการปฏิรูปประเทศ และคณะกรรมการยุทธศาสตร์การปฏิรูปแห่งชาติ ว่าเป็นการสืบทอดอำนาจ ซึ่งคำตอบอยู่ที่ผลงานปฏิรูปในอนาคต ความในใจตนคือบางกลไกที่ไม่ได้มาจากรัฐประหาร แต่ทำลายชาติบ้านเมืองเสียหาย 6 แสนล้านบาท โดยไม่คิดปฏิรูป แต่ไม่เคยถูกตั้งคำถามเลย แต่หากสภาขับเคลื่อนฯไม่สามารถขับเคลื่อนได้ในอนาคต ร่างรัฐธรรมนูญกำหนดว่าใน 5 ปี ให้ทำประชามติว่าควรทำหน้าที่ต่อไปหรือไม่ คำตอบจึงอยู่ที่ประชาชน ถ้าถามว่ารัฐธรรมนูญฉบับนี้ ควรทำประชามติหรือไม่ เห็นว่าการปฏิรูปยากจะประสบความสำเร็จ หากไม่ได้รับฉันทามติจากประชาชนที่เป็นเจ้าของประเทศ มีแต่พลังพลเมืองเท่านั้นที่จะทำให้การปฏิรูปสำเร็จ,นายกอบศักดิ์ ภูตระกูล กมธ.ยกร่างฯ ชี้แจงแนวทางการปฏิรูปด้านการเงิน การคลัง และภาษีอากร ว่า ต้องแก้ปัญหาความเหลื่อมล้ำ ให้มีหน่วย งานกลางแก้ปัญหาความยากจน จัดสรรงบประมาณพิเศษเพิ่มเติมตามความเหมาะสม รวมถึงการปฏิรูปเศรษฐกิจรายสาขา อาทิ ภาคการเกษตร ต้องมีการ กระจายการถือครองที่ดินอย่างเป็นธรรม ส่วนปัญหาเชิงเศรษฐกิจ จะกำหนดให้บุคคลต้องยื่นแบบแสดงภาษีทุกคน และปฏิรูประบบภาษีให้มีประสิทธิภาพมากขึ้น ที่สำคัญคือจัดให้มีระบบบำนาญแห่งชาติ ขณะที่การปฏิรูปเศรษฐกิจมหภาค จะปรับปรุงกฎหมายป้องกันการผูกขาด หรือกีดกันการแข่งขัน ทั้งหมดเป็นแนวทางเบื้องต้น,นายเอนก เหล่าธรรมทัศน์ กมธ.ยกร่างฯ กล่าวว่า รัฐธรรมนูญที่กำลังร่างอยู่ จะเรียกว่าฉบับ ปรองดองก็ได้ เพราะเป็นการสร้างบทบาท สร้างหน้าที่ ให้โอกาสพลเมืองเป็นเจ้าของอำนาจอธิปไตย ต้องนำไปสู่การร่วมแรงร่วมใจของทุกพรรค ทุกฝ่ายยืนยัน ว่าเจตนารมณ์ กมธ.ยกร่างฯไม่ต้องการให้ประเทศกลับไปเป็นแบบเดิม ต้องสร้างสิ่งใหม่แทนความเคยชิน จึงต้องเขียนรัฐธรรมนูญที่มีอะไรเปลี่ยนแปลงมากมาย การปฏิรูปที่ไม่มีการปรองดองก็เหมือนการปรบมือข้างเดียว ถือเป็นประเด็นสำคัญที่ทำให้การปฏิรูปราบรื่น ใช้อุดมการณ์สู้กันตามวิถีประชาธิปไตย,ต่อมา พล.อ.เลิศรัตน์ รัตนวานิช โฆษก กมธ.ยกร่างรัฐธรรมนูญ แถลงความคืบหน้าการพิจารณาทบทวนร่างรัฐธรรมนูญว่า วันที่ 12 มี.ค. กมธ.ยกร่างฯ ได้เชิญตัวแทนคณะกรรมการการเลือกตั้ง (กกต.) ผู้ ตรวจการแผ่นดิน และคณะกรรมการสิทธิมนุษยชน (กสม.) เข้ามารับฟังคำชี้แจงและแสดงความคิดเห็นประเด็นการควบรวมบางหน่วยงานเข้าด้วยกัน และปรับเปลี่ยนอำนาจหน้าที่บางหน่วยงาน ซึ่งในบท เฉพาะกาลกำหนดให้ กกต. เป็นผู้รับผิดชอบการจัด เลือกตั้งครั้งถัดไปก่อน เนื่องจากการจัดตั้งคณะกรรมการจัดการเลือกตั้ง (กจต.) ยังต้องใช้เวลาอีกหลาย เดือน เมื่อถามถึงผลสำรวจของสถาบันพระปกเกล้าที่ประชาชนส่วนใหญ่เห็นว่านายกฯต้องเป็น ส.ส. พล.อ.เลิศรัตน์ตอบว่า การตั้งคำถามของสถาบันพระปกเกล้าไม่ได้เป็นลักษณะเปรียบเทียบ คำถามนี้จึงเป็นคำถามยากต่อผู้ที่ตอบคำถาม เมื่อถามย้ำว่า โพล สำรวจมีปัญหาหรือไม่ พล.อ.เลิศรัตน์ตอบว่า ไม่ได้มีปัญหา ประชาชนบอกเห็นว่านายกฯต้องเป็น ส.ส.แค่ 60 เปอร์เซ็นต์ อยู่ในเกณฑ์กลางๆ ไม่ได้หมาย ความว่าเห็นด้วยถึง 90 เปอร์เซ็นต์,พล.อ.เลิศรัตน์กล่าวต่อว่า ส่วนความเห็นพรรคเพื่อไทยต่อประเด็นร่างรัฐธรรมนูญนั้น นายบวรศักดิ์ให้นโยบายแล้วว่าให้ชี้แจงกลับไปเป็นลายลักษณ์อักษร วันที่ 11 มี.ค.นี้ กมธ.ยกร่างฯจะนำข้อคิดเห็นของ กมธ.ยกร่างฯมีต่อข้อเสนอของพรรคเพื่อไทยมานำเสนอสื่อมวลชน อย่างไรก็ตาม หาก พรรคการเมืองหรือใครไม่เห็นด้วย ควรนำเสนอกับเราโดยตรงไม่ใช่เสนอผ่านสื่อ เพราะบางความเห็นของพรรคเพื่อไทยยังมีความคลาดเคลื่อน,ด้านนายวสันต์ ภัยหลีกลี้ นายสังศิต พิริยะรังสรรค์ สปช. นำตัวแทนสถาบันต่อต้านการทุจริต คอร์รัปชัน มหาวิทยาลัยธรรมศาสตร์ ยื่นข้อเสนอต่อนายบวรศักดิ์ อุวรรณโณ ประธาน กมธ.ยกร่างฯ เรียกร้องให้เพิ่มบทบาทหน้าที่ของสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) โดยเฉพาะด้านการบริหารงานบุคคลและการบริหารคดี โดยให้ ป.ป.ช.เป็นผู้วินิจฉัยคดี แทน ที่จะลงมาไต่สวนสำนวนคดีเอง สำหรับกรรมการ ป.ป.ช.มีอำนาจหน้าที่ตรวจสอบเฉพาะคดีทุจริตของนักการเมืองและข้าราชการระดับ 10 ขึ้นไปเท่านั้น มุ่งไปที่คดีสำคัญระดับชาติ เพื่อช่วยให้คดีเร็วขึ้น กำหนดให้กรรมการ ป.ป.ช.มีวาระ 6 ปี เพียงวาระเดียว และให้กำหนดคุณสมบัติของกรรมการ ป.ป.ช.ให้มีความหลากหลายมากขึ้น,ขณะที่สภาคนพิการทุกประเภทแห่งประเทศ ไทย นำโดยนายมณเฑียร บุญตัน สนช. นายวิริยะ นามศิริพงษ์พันธุ์ สปช. ยื่นเจตนารมณ์สมัชชาคนพิการแห่งชาติ ต่อนายมานิจ สุขสมจิตร รองประธาน กมธ.ยกร่างรัฐธรรมนูญ เรียกร้องให้บรรจุ 6 เรื่องไว้ในรัฐธรรมนูญฉบับใหม่ คือ 1.รัฐต้องสร้างหลัก ประกันให้ทุกคนรวมถึงคนพิการ สามารถเข้าถึงและ ใช้ประโยชน์ได้จากสวัสดิการและสภาพแวดล้อมอันเป็นสาธารณะ 2.ให้รัฐออกกฎหมายว่าด้วยการ เลือกปฏิบัติโดยไม่เป็นธรรมต่อบุคคล 3.รัฐต้องส่งเสริมสนับสนุนและสร้างความเข้มแข็งให้ภาคประชาสังคมอย่างยั่งยืน 4.รัฐต้องคุ้มครองสิทธิและเสรีภาพประชาชนในภาวะฉุกเฉินและภัยพิบัติ 5.รัฐต้องดำเนินการปฏิรูปการศึกษาพิเศษ จัดการศึกษาสำหรับคนพิการ และ 6.รัฐต้องป้องกันและแก้ปัญหาความด้อยโอกาสของบุคคล,นายอลงกรณ์ พลบุตร เลขานุการคณะกรรมาธิการวิสามัญกิจการ สปช. (วิป สปช.) แถลงว่า ใน การประชุมร่วมกันของแม่น้ำ 5 สาย วันที่ 11 มี.ค. ที่ห้องมัฆวานรังสรรค์ สโมสรทหารบก ถ.วิภาวดีรังสิต โดย สปช.กับ กมธ.ยกร่างรัฐธรรมนูญเป็นเจ้าภาพร่วม ในส่วนของ สปช. จะรายงานความคืบหน้าการ ดำเนินการปฏิรูปที่สำคัญ และแนวทางบริหารจัดการของ สปช. (Blueprint for change) นำเสนอ โดยนายสุวิทย์ เมษินทรีย์ ประธาน กมธ.วิสามัญจัดวิสัยทัศน์และออกแบบประเทศไทย ถือเป็นครั้งแรกที่แม่น้ำทั้ง 5 สายจะได้เห็นทิศทางและยุทธศาสตร์สำหรับการปฏิรูปประเทศ มีการจัดทำเป็นรูปเล่มรายงานเสนอต่อที่ประชุม ในส่วนของ กมธ.ยกร่างฯ นายบวรศักดิ์จะชี้แจงภาพรวมการพิจารณายกร่างรัฐธรรมนูญร่างแรกที่พิจารณาเสร็จแล้ว มีทั้งสิ้น 315 มาตรา โดย พล.อ.เลิศรัตน์ รัตนวานิช โฆษก กมธ.ยกร่างฯ จะเป็นผู้นำเสนอ เรื่องระบบสถาบันทางการเมืองเป็นกรณีพิเศษด้วย,ด้านนายอำนวย คลังผา อดีต ส.ส.ลพบุรี พรรคเพื่อไทย กล่าวตอบโต้นายไพบูลย์ นิติตะวัน กมธ.ยกร่างฯ ที่ระบุว่า ถ้าพรรคเพื่อไทยไม่พอใจเนื้อหาการร่างรัฐธรรมนูญก็ไม่ต้องมาลงเลือกตั้งว่า นายไพบูลย์ไม่ได้มาจากการเลือกตั้งก็พูดได้ แต่เราเป็นฝ่ายเลือกตั้ง เราต้องแสดงความคิดเห็นให้ผู้ร่างฯได้ทบทวน เพราะเราอยากให้เป็นประโยชน์ต่อประชาชน ขณะนี้บ้านเมืองวุ่นวายเพราะการไม่เคารพกติกา ไม่ยอมรับเสียงส่วนใหญ่ ไม่มีความยุติธรรม ดังนั้น การจะเขียนกติกาอะไรต้องทำให้สังคมส่วนใหญ่ยอมรับได้ อย่าเอาแต่สังคมส่วนน้อย การร่างรัฐธรรมนูญต้องทำให้ครอบคลุมทั้งประเทศ จะร่างเพื่อฝ่ายใดฝ่ายหนึ่งมันไม่ถูก มีอคติทางการเมืองไม่ได้ เราให้เกียรติผู้ร่าง เชื่อว่ามีความรู้ความสามารถจะสร้างความเป็นธรรมได้ การพูดว่าถ้าไม่ชอบก็ไม่ต้องลงเลือกตั้ง ถือว่าไม่ถูกต้อง,ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช. กล่าวถึงการผลักดันร่าง พ.ร.บ.ภาษีที่ดินและสิ่งปลูกสร้างว่า ได้แจ้งต่อที่ประชุม ครม.ว่าทุกอย่างยังอยู่ในขั้นตอนการหารือ และยังต้องไปศึกษาในขั้นตอนของ สนช.อีกหลายขั้น ยังไม่ชัดเจน ต้องมีมาตรการยกเว้นให้คนจนไม่เดือดร้อน คนรวยก็เสียมากหน่อย แต่จะมีกำหนดว่าไม่เกินเท่าไร สมมติเป็นบ้านถ้าราคาสูงก็ต้องกำหนดว่าไม่เกินเท่าไร ทั้งหมดยังหารือกันอยู่ อย่าเพิ่งไปวิตกกับมันเลย เราต้องเตรียมสร้างความเข้มแข็งให้ประเทศชาติในวันหน้า ขอร้องว่าพอได้แล้วเรื่องภาษี ยังไม่เกิดในวันนี้พรุ่งนี้ เดี๋ยวต้องมีการอธิบายต่อประชาชนเรื่องระบบภาษี เมื่อสถานการณ์เศรษฐกิจขณะนี้เป็นอย่างนี้แล้วจะทำอย่างไร ตัวไหนจะชะลอหรือจะออก ใครมีรายได้มากก็ต้องเสีย คนที่มีรายได้น้อยก็เสียนิดหน่อย ให้เป็นสัญลักษณ์ไว้ เอาอย่างนั้นได้ไหมไม่เดือดร้อนน่า ถ้าเดือดร้อนตนก็เดือดร้อนด้วย เพราะต้องเสียเหมือนกัน,พล.อ.ประยุทธ์กล่าวว่า อย่างเรื่องภาษีบ้านและที่ดินต้องคิดกันอีกเยอะ ให้คิดเสียว่าเราช่วยกันดูแลประชาชนคนอื่น ถ้าเราไม่ช่วยกันแล้วใครจะช่วย จะเอาเงินที่ไหน ความหมายตนคือเรามีโครง สร้างภาษีหลายอย่างซึ่งไม่ได้แก้มาเลยกี่สิบปีมาแล้ว บางอย่างยังใช้ พ.ร.บ.จัดสรรที่ดิน 2457 ที่ดินก็ยังทำผังเมืองไม่เรียบร้อย กี่รัฐบาลมาแล้วทำไม่สำเร็จ อย่าหาว่าตนจะปลื้มคำเยินยอ ถ้ามาหาคะแนน เสียงคงไม่มานั่งคิดเรื่องภาษี ลอตเตอรี่ก็ไม่ต้องแก้ ที่ดินไม่ต้องไปยึดคืน คลองถมก็ปล่อยให้เละไป,นี่คือความแตกต่าง คือความเป็นระเบียบของบ้านเมือง,นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวว่า รู้สึกเป็นห่วงและกังวล สมัยตนเป็นนายกฯมีหลักการชัดเจนว่า เป้าหมายคือการใช้กฎหมายเป็นเครื่องมือลดความเหลื่อมล้ำด้านทรัพย์สิน มีการกำหนดชัดเจนถึงรายได้ว่า นอกจากมอบให้องค์กรปกครองส่วนท้องถิ่นแล้ว ต้องจัดสรรบางส่วนไปไว้ในธนาคารที่ดิน สำหรับจัดทำโฉนดชุมชนเพื่อแก้ปัญหาเรื่องที่ทำกินให้ประชาชนควบคู่ไปด้วย เป็นห่วงว่ารัฐบาลยังขาดความชัดเจนหลายเรื่อง เช่น ธนาคารที่ดิน โฉนดชุมชน จะยังดำเนินการหรือไม่ นอกจากนี้ ยังไม่ตรงเป้าหมายที่ต้องการแก้ปัญหาลดความเหลื่อมล้ำ เนื่องจากประชาชนอาจอยู่อาศัยมาก่อนในขณะที่ราคาที่ดินไม่สูง แต่ต่อมาบ้านเมืองพัฒนามากขึ้น ทำให้ราคาที่ดิน สิ่งปลูกสร้าง มีราคาสูงตามไปด้วย ทำให้เกิดความไม่เป็นธรรม,นายอภิสิทธิ์กล่าวอีกว่า แนวคิดที่กระทรวงการคลังกำหนดว่า จะคิดภาษีจากมูลค่าทรัพย์สินและที่ดิน จึงเป็นการคิดแบบทุนนิยม อยากให้รัฐบาลทบทวนหลักคิดและกำหนดเป้าหมายที่ชัดเจน อย่าเปลี่ยนแปลงหลักคิดที่จะใช้กฎหมายดังกล่าวเป็นเครื่องมือลดความเหลื่อมล้ำ ถ้ายังเดินหน้าเช่นนี้เท่ากับทำผิดเป้าหมาย ซึ่งตนจะติดตามรายละเอียดในเนื้อหาของร่างกฎหมายนี้อย่างใกล้ชิด,นายพิเชษฐ พันธุ์วิชาติกุล อดีต รมช.คลัง โพสต์ลงเฟซบุ๊กว่า เรื่องดังกล่าวไม่ใช่เรื่องใหม่ แต่เป็นการแก้ไขเพิ่มเติมออกมาเป็นกฎหมายใหม่ สาระสำคัญคือ กฎหมายเดิมคิดภาษีบ้านจากเนื้อที่เป็นหลัก คือที่ดินเพื่ออยู่อาศัยไม่เกิน 100 ตารางวาไม่ต้องเสียภาษี ก็แก้ไขให้คิดตามมูลค่าของราคาบ้านและที่ดินฯ โดยกรมธนารักษ์ทำหน้าที่ประเมินราคาและต้องเสียภาษีตามที่กำหนด ผลคือหากบ้านไหนถูกประเมินราคาถึงอัตราที่กำหนด จะต้องเสียภาษีทั้งหมด ไม่ว่าเนื้อที่เท่าไรหรือปลูกอยู่ที่ไหน รวมถึงตึกแถว ทาวน์เฮาส์ คอนโดมิเนียม อพาร์ตเมนต์ แฟลต แม้แต่บ้านเอื้ออารีหรือเอื้ออาทรทั้งหลาย เมื่อเป็นเช่นนี้คงต้องพิจารณาว่ายังมีบ้านที่ไหนมีราคาต่ำกว่าล้านบาทบ้าง,นายพิเชษฐระบุด้วยว่า ในส่วนที่เป็นบ้านเช่าอาศัยหรือเพื่อทำการค้า หากเจ้าของบ้านมีภาระต้องเสียภาษีบ้าน เจ้าของบ้านจะผลักภาระไปยังผู้เช่าในรูปของค่าเช่าแน่นอน เป็นส่วนหนึ่งของค่าครองชีพที่จะเพิ่มขึ้น หรือกระทรวงการคลังคิดว่าเจ้าของบ้านจะรับภาระภาษีไว้เอง โดยไม่ผลักภาระต่อให้ผู้เช่า ถือเป็นข้อเท็จจริงที่รัฐบาล หรือรัฐมนตรีผู้เกี่ยวข้องต้องรับฟัง เพราะประชาชนทั่วไปไม่มีบ้านพักราชการ หรือสามารถเบิกค่าที่พักจากทางราชการเหมือนข้าราชการ ในทางเศรษฐกิจถือว่าภาษีเป็นปัจจัยต้นทุนของประกอบการ ภาระนี้จะตกแก่ประชาชนผู้บริโภคทุกระดับ ไม่ว่ายากดีมีจน เรียกว่า เดือดร้อนทุกหย่อมหญ้า ในเชิงสังคม บ้านเป็นหนึ่งในปัจจัยสี่ของมนุษย์ วันนี้ประชาชนกำลังรู้สึกว่าถูกอำนาจรัฐบังคับ ให้ต้องเสียภาษีค่าที่ซุกหัวนอนอย่างน่าเจ็บช้ำน้ำใจ,นายพิชัย นริพทะพันธุ์ อดีต รมว.พลังงาน คณะทำงานด้านเศรษฐกิจพรรคเพื่อไทย กล่าวว่า ไม่เห็นด้วยที่รัฐจะจัดเก็บภาษีที่ดินและสิ่งปลูกสร้าง เพราะจะสร้างความเดือดร้อนให้ประชาชนจำนวนมาก อาจทำให้ประชาชนที่ไม่สามารถจ่ายภาษีได้ต้องขายที่ดินและบ้านเพื่อชำระภาษี ความจริงรัฐจะได้ภาษีเมื่อมีการซื้อขายทรัพย์สินดังกล่าวอยู่แล้ว สำหรับหลักคิดเรื่องภาษี คือ รัฐควรเก็บภาษีใหม่หรือขึ้นภาษีในภาวะที่เศรษฐกิจดี เพราะนอกจากจะมีรายได้เพิ่มแล้ว ยังช่วยลดทอนความร้อนแรงของเศรษฐกิจด้วย แต่ในภาวะที่เศรษฐกิจย่ำแย่ รัฐต้องทำตรงกันข้าม ต้องลดภาษีเพื่อกระตุ้นเศรษฐกิจ ฉะนั้นการที่รัฐจะเก็บภาษีเพิ่มรวมถึงภาษีที่ดินและสิ่งปลูกสร้าง ตลอดจนการขึ้นภาษีมูลค่าเพิ่ม อาจทำให้เศรษฐกิจที่แย่อยู่แล้วแย่ยิ่งขึ้นไปอีก เหมือนรถยนต์ที่เร่งไม่ขึ้นแล้วยังไปเหยียบเบรกอีก จึงอยากให้รัฐบาลพิจารณาทบทวนว่าในภาวะเศรษฐกิจที่ย่ำแย่เช่นนี้ควรเก็บภาษีเพิ่มหรือไม่ วันนี้สิ่งที่ควรทำเพื่อหารายได้เข้ารัฐคือเร่งสร้างความมั่นใจจากต่างประเทศ,ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) กล่าวว่า จดหมายข่าวรัฐบาล เพื่อประชาชน ที่สั่งให้กรมประชาสัมพันธ์ผลิตเพื่อเผยแพร่ฉบับแรกยังต้องแก้ไขอีกพอสมควร แต่ไม่ได้ต้องการโชว์ผลงาน ต้องการให้รู้ว่ารัฐบาลทำอะไรบ้าง จะได้มีหลักฐานมากกว่าการตอบคำถามกับสื่อ รัฐบาลจะเร่งสร้างการรับรู้ ตอนนี้ในวอตแอพเริ่มมีการแจ้งข้อมูลมากขึ้น รัฐบาลจะใส่ข้อมูลเข้าไปในทุกกระทรวง ทบวง กรม ใครอยากดูเรื่องงบประมาณก็เข้าไปดูได้ ใครอยากรับทราบข้อมูลข่าวสารก็สามารถไปไล่ดูว่ามีการเปิดโครงการที่ไหนอย่างไร ส่วนการประชุม 5 องค์กรตามโรดแม็ปของ คสช. หรือแม่น้ำ 5 สายวันที่ 11 มี.ค. จะหารือเรื่องการปฏิรูปและการออกกฎหมายของ คสช. และ สนช.,พล.อ.ประยุทธ์กล่าวว่า ได้เน้นย้ำในที่ประชุม ครม.เรื่องงานด้านความมั่นคง ให้ระมัดระวังเรื่องการก่อเหตุรุนแรง ถ้าบ้านเมืองยังมีความรุนแรงเกิดขึ้นอย่างนี้ทำอะไรก็ลำบาก ตนไม่ต้องการให้เกิดเหตุการณ์ลักษณะนี้ ทุกฝ่ายต้องช่วยกัน วันนี้พยายามดูและพิจารณาทุกอย่าง อย่างเรื่องของโพลหรือข่าวในหนังสือพิมพ์ ก็ตัดเก็บมาทั้งหมด นำมาหารือในที่ประชุม ครม. ทำทุกอย่าง หลังจากนี้ไปจะพูดให้ดีอารมณ์เย็นๆ และต้องขอชื่นชมนายสุริยะ ประสาทบัณฑิตย์ ผวจ.เชียงใหม่ ที่จัดพบปะประชาชน นิสิต นักศึกษา และตอบคำถามต่างๆได้ดี ส่วนการประชุมแม่น้ำ 5 สาย วันที่ 11 มี.ค. จะสรุปให้ฟังว่าการทุจริตมีอะไรบ้าง เราได้ทำอะไรไปบ้าง ขอร้องว่าอย่าเร่งรัดกันเลย ให้โอกาสแก้ไขและต่อสู้คดีกันไป อะไรที่เป็นกติกาต้องเป็นกติกา,เมื่อถามว่าจากการที่ ผวจ.เชียงใหม่จัดพบปะประชาชน แนวคิดเรื่องหมู่บ้านเสื้อแดงยังคงมีอยู่หรือไม่ พล.อ.ประยุทธ์ตอบว่า มันก็หายไปหมดแล้ว จะเหลือก็เพียงที่อยู่ในสมอง เพราะมีบางคนที่ถูกซึมลึกเข้าไป มี 2 อย่าง คือ ถูกล้างสมองไปเลย กับสิ่งตอบแทนต่างๆ แต่ต้องยอมรับว่าเริ่มลดลง เวลาไปไหนผมจะถามผู้คนตลอดว่าเป็นอย่างไร บางพื้นที่เป็นกลุ่มแดงเก่า ก็กลับมาสนับสนุนรัฐบาลดี กระทรวงมหาดไทยก็ลงพื้นที่ไปสร้างความเข้าใจทุกหมู่บ้าน แต่สื่อก็ไปเขียนว่าทหารไปเอาปืนจ่อหัว ยืนยันว่าไม่จริง ได้อะไรขึ้นมาอยากจะรู้ จะเป็นสีอะไรตนไม่รู้รัฐบาลต้องดูแลทุกสี คนที่ไม่ได้ทำผิดกฎหมายรัฐบาลพร้อมดูแลทั้งหมด แต่ใครที่ทำผิดกฎหมายก็ต้องให้กระบวนการยุติธรรมตัดสินว่าถูกหรือผิด ถ้าจบคดีแล้วไม่มีความผิดก็เป็นสีสะอาดเท่านั้นเอง,นายสุรพงษ์ โตวิจักษณ์ชัยกุล อดีตรองนายกฯและ รมว.ต่างประเทศ แกนนำพรรคเพื่อไทย กล่าวว่า กรณี พล.อ.ประยุทธ์ระบุว่า ถ้าบ้านเมืองยังไม่สงบแม้จะมีรัฐธรรมนูญฉบับใหม่ก็ยังไม่ต้องมีการเลือกตั้ง ถือว่าถูกต้องแล้ว พวกที่ทำความวุ่นวายอาจไม่อยากให้มีการเลือกตั้ง นายกฯก็ต้องบริหารประเทศต่อไป หรือถ้ายกร่างรัฐธรรมนูญไม่เสร็จหรือประชาชนรับไม่ได้ เพราะไม่เป็นประชาธิปไตยที่แท้จริง มีการส่งต่ออำนาจหรือสืบทอดอำนาจอย่างน่าเกลียด เลือกตั้งไปก็ไร้ประโยชน์ บ้านเมืองจะวุ่นวายไม่จบไม่สิ้น ยิ่งมีสมัชชาคุณธรรมหรือสภาฯแห่งชาติที่จะตั้งขึ้นมาเพื่อให้ สนช.และ สปช.ได้งานทำ แบบนี้ดูไม่จืด เหมือนเป็นการให้ต่างตอบแทน ต้องจ่ายเงินเดือน เบี้ยประชุม ตั้งสำนักงานใหม่ ค่าเดินทางไปดูงานต่างประเทศ ยังไม่ทราบว่าจะให้มีเลขานุการ ผู้ช่วย ที่ปรึกษาเหมือน ส.ส.หรือ ส.ว.อีกหรือไม่ เพื่อมากำกับควบคุมดูแล ส.ส. รัฐบาลและ ครม.,วันเดียวกันเวลา 09.00 น. ที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) จ.นนทบุรี นายบัณฑิต ศิริพันธุ์ ทนายความผู้รับมอบอำนาจจากนายอภิสิทธิ์ เวชชาชีวะ อดีตนายกรัฐมนตรี เดินทางมารับทราบข้อกล่าวหาคดีสั่งสลายการชุมนุมกลุ่ม นปช. ปี 2553 ต่อคณะกรรมการ ป.ป.ช. จากนั้นนายบัณฑิตให้สัมภาษณ์ว่า ข้อต่อสู้ในคดีจะดูเรื่องการสั่งสลายการชุมนุม และการประกาศ พ.ร.ก.บริหารราชการในสถานการณ์ฉุกเฉิน เท่าที่ดูไม่หนักใจ คำสั่งต่างๆ นายสุเทพ เทือกสุบรรณ อดีตรองนายกรัฐมนตรี เป็นคนเซ็นผ่านขั้นตอนถูกต้องทุกอย่างเป็นลายลักษณ์อักษรทั้งหมด ไม่มีคำสั่งด้วยวาจา และจะนำรายงานของ พล.อ.อนุพงษ์ เผ่าจินดา ผบ.ทบ.ขณะนั้น นำมาผนวกรวมในการชี้แจงแก้ข้อกล่าวหาด้วย,นายบัณฑิตกล่าวต่อว่า ส่วนจะนำ พล.อ.ประวิตร วงษ์สุวรรณ อดีต รมว.กลาโหม พล.อ.อนุพงษ์ และ พล.อ.ประยุทธ์มาเป็นพยานหรือไม่นั้น ยังบอกไม่ได้ เชื่อว่าหากจำเป็นต้องเรียกคนที่มีอำนาจในปัจจุบันมาเป็นพยาน ป.ป.ช.คงไม่หวั่นไหว เพราะหากไปเกี่ยวข้องกับพยานปากใด ก็ต้องมาให้ปากคำ อย่างไรก็ตาม ยังเป็นห่วงเรื่องอำนาจนอกระบบ และกระแสกดดันจากภายนอกที่จะมากดดัน,ขณะที่นายทวีศักดิ์ ณ ตะกั่วทุ่ง ทนายความผู้รับมอบอำนาจจากนายสุเทพ เทือกสุบรรณ อดีตรองนายกรัฐมนตรี เดินทางมารับทราบข้อกล่าวหาคดีสั่งสลายการชุมนุมกลุ่ม นปช.ปี 2553 ต่อคณะกรรมการ ป.ป.ช. โดยนายทวีศักดิ์กล่าวว่า แนวทางต่อสู้คดีต้องว่าไปตามเนื้อผ้าและข้อเท็จจริง ส่วนจะขออ้างพยานคนใดบ้าง อยู่ระหว่างการพิจารณา หลังจากนี้ภายใน 15 วัน นายสุเทพจะเดินทางมาแก้ข้อกล่าวหาต่อ ป.ป.ช.ด้วยตัวเอง,ที่พรรคประชาธิปัตย์ นายอภิสิทธิ์ เวชชาชีวะ ให้สัมภาษณ์เพิ่มเติมว่า ได้พูดคุยกับ พล.อ.อนุพงษ์ เผ่าจินดา ซึ่งร่วมปฏิบัติหน้าที่ควบคุมความสงบในช่วงปี 2553 แล้ว โดย พล.อ.อนุพงษ์ได้มอบเอกสารที่เกี่ยวข้องในชั้นการปฏิบัติเพื่อใช้เป็นหลักฐานในการชี้แจงต่อ ป.ป.ช. และเชื่อว่า พล.อ.อนุพงษ์พร้อมเป็นพยาน แต่คิดว่าอาจไม่จำเป็น เพราะการมอบเอกสารให้ก็อาจเพียงพอแล้ว ส่วนตัวไม่คิดที่จะอ้างรายงานของกรมสอบสวนคดีพิเศษ (ดีเอสไอ) ที่ร่วมปฏิบัติหน้าที่ใน ศอฉ.ในขณะนั้น เนื่องจากนายธาริต เพ็งดิษฐ์ อดีตอธิบดีดีเอสไอ ไม่มีความน่าเชื่อถือ เพราะมีการจัดทำรายงานในยุคนั้นสองครั้ง หรือสองชุดแต่ไม่ตรงกันในข้อเท็จจริง,เมื่อเวลา 09.30 น. ที่หน้าตึกบัญชาการ ทำเนียบรัฐบาล นายปีติพงศ์ พึ่งบุญ ณ อยุธยา รมว.เกษตรและสหกรณ์ นายอำนวย ปะติเส รมช.เกษตรและสหกรณ์ นำคณะผู้แทนองค์กรเกษตรกรผู้เลี้ยงโคนมและองค์กรผู้ประกอบการสมาคมอุตสาหกรรมผลิตภัณฑ์นมไทย พร้อมนักเรียนชั้นประถมศึกษา 40 คน เข้าพบ พล.อ.ประยุทธ์ จันทร์โอชา นายกรัฐมนตรี เพื่อขอบคุณที่ช่วยเหลือเกษตรกรโคนม ปรับราคาน้ำนมดิบให้สูงขึ้นจากกิโลกรัมและ 18 บาท เป็น 19 บาทและส่งเสริมดื่มนมในโรงเรียน ขณะที่นายกฯกล่าวขอบคุณและขอช่วยกันปรับปรุงคุณภาพนมเพื่อเด็ก จากนั้นก็เข้าไปอุ้มและหยอกล้อกับเด็กนักเรียน พร้อมกล่าวว่าดื่มนมเยอะๆ จะได้แข็งแรง โตเร็วๆ ฝันอะไรขอให้ทำตามฝัน ใครอยากเป็นนายกฯขอให้ตั้งใจเรียน อย่าเรียนเพื่อปริญญาบัตรเพียงอย่างเดียว อยากให้เรียน ปวช. ปวส.บ้าง จะได้มีงานทำในอนาคต ทั้งยังกระเซ้าอีกว่า โรงเรียนแจกนมใช่ไหม มีอีกวิธีเอาวัวไปคนละ 5 ตัวไปรีดนมเอง ลุงตู่ขอบคุณทุกคนนะ,ที่ศาลแขวงดุสิต ถนนบรมราชชนนี เมื่อเวลา 10.00 น. พนักงานอัยการพิเศษฝ่ายคดีศาลแขวง 3 (ดุสิต) เป็นโจทก์ ยื่นฟ้อง พล.ต.จำลอง ศรีเมือง นายสนธิ ลิ้มทองกุล นายประพันธุ์ คูณมี นายปานเทพ พัวพงษ์พันธ์ สมณะโพธิรักษ์ นายสุริยะใส กตะศิลา นายเทิดภูมิ ใจดี นายพิภพ ธงไชย นายรัชต์ยุตม์ หรืออมร ศิรโยธินภักดี และนายทศพล แก้วทิมา แกนนำพันธมิตรฯ และกลุ่มคนไทยหัวใจรักชาติ รวม 10 คน เป็นจำเลยในความผิดฐาน ร่วมกันฝ่าฝืนประกาศและข้อกำหนดห้ามบุคคลหรือกลุ่มบุคคลเข้าหรือให้ออกจากบริเวณพื้นที่หรือสถานที่ที่กำหนด ตาม พ.ร.บ.การรักษาความมั่นคงภายในราชอาณาจักร พ.ศ.2551 โดยฟ้องว่าเมื่อวันที่ 8 ก.พ.54 นายอภิสิทธิ์ เวชชาชีวะ นายกรัฐมนตรี ในขณะนั้น ประกาศให้พื้นที่หลายเขตใน กทม.เป็นพื้นที่ที่มีเหตุการณ์กระทบต่อความมั่นคงภายในราชอาณาจักร แต่จำเลยกลับร่วมกันตั้งเวทีชุมนุมและปิดการจราจรบนถนนหลายเส้น สลับกันขึ้นปราศรัยโจมตีการบริหารประเทศของรัฐบาล เป็นการฝ่าฝืนกฎหมาย ชั้นสอบสวนจำเลยให้การปฏิเสธ นัดนี้จำเลยทั้งหมดมาศาล โดยศาลนัดสอบคำให้การจำเลยทั้งหมด วันที่ 20 เม.ย. เวลา 10.00 น.,นายสรรเสริญ พลเจียก เลขาธิการ ป.ป.ช. กล่าวถึงกรณีนายศรีสุวรรณ จรรยา นายกสมาคมองค์การพิทักษ์รัฐธรรมนูญ ยื่นเรื่องให้ ป.ป.ช.ตรวจสอบสมาชิกสภานิติบัญญัติแห่งชาติ (สนช.) กรณีแต่งตั้งเครือญาติมาช่วยงาน สนช. เข้าข่ายฝ่าฝืนประมวลจริยธรรมว่า คณะกรรมการ ป.ป.ช.พิจารณาแล้วเห็นว่าไม่มีอำนาจตรวจสอบเรื่องดังกล่าวได้ อย่างไรก็ตามคำร้องในกรณีที่ให้ตรวจสอบเรื่องแสวงหาผลประโยชน์โดยมิชอบ และทุจริตต่อหน้าที่นั้น ป.ป.ช.เห็นว่า มีข้อกฎหมายว่าด้วย พ.ร.บ.ป้องกันและปราบปรามการทุจริต พ.ศ.2542 รองรับอยู่ สามารถตรวจสอบการร้องเรียนนี้ได้ จึงรับเรื่องไว้และตั้งทีมเจ้าหน้าที่ไปแสวงหาข้อเท็จจริง โดยดูจากหลักเกณฑ์การแต่งตั้งผู้เชี่ยวชาญ ผู้ชำนาญการ และผู้ช่วย สนช.เป็นรายๆไป ตามที่ผู้ร้องส่งรายชื่อมาประมาณ 50 คน จากนั้นจะรายงานข้อเท็จจริงให้ที่ประชุม ป.ป.ช.ทราบ เพื่อพิจารณาแต่งตั้งคณะอนุกรรมการไต่สวนต่อไป แต่ไม่ได้ กำหนดกรอบเวลาการแสวงหาข้อเท็จจริง แต่ต้องดำเนินการโดยเร็ว เนื่องจากเป็นเรื่องที่ประชาชนสนใจ,เมื่อเวลา 13.45 น. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช. กล่าวถึงเรื่องการต่ออายุคณะกรรมการป้องกันและปราบปรามการทุจริตแห่งชาติ (ป.ป.ช.) ว่า กำลังหารือกันอยู่ว่าจะเป็นอย่างไร ต้องฟังความคิดเห็นจากหลายส่วน เพื่อให้เกิดความเป็นธรรมและเป็นไปตามกฎหมาย ซึ่งต้องมีการคัดสรรใช่หรือไม่ แต่ในช่วงนี้ต้องดูว่าอำนาจในการคัดสรรมีหรือไม่ เนื่องจากรัฐธรรมนูญหายไป เรื่องนี้อย่าให้เป็นประเด็นเลย ใครเป็นก็ต้องทำหน้าที่เหมือนกัน,เมื่อเวลา 14.00 น. ที่สำนักงาน กกต.นายดุษฎี พรสุขสวัสดิ์ รองเลขาธิการ กกต.ด้านสืบสวนสอบสวนและวินิจฉัยแถลงมติที่ประชุม กกต. ว่าที่ประชุมมีมติให้ใบเหลืองหรือสั่งให้เลือกตั้งใหม่ กับนางบุศริณธญ์ วรพัฒนานันท์ นายกองค์การบริหารส่วนจังหวัด (อบจ.)เชียงราย พี่สาวของนายยงยุทธ ติยะไพรัช อดีตประธานรัฐสภาและรองหัวหน้าพรรคพลังประชาชน ที่ถูกร้องเรียน กรณีที่นายยงยุทธ พูดหาเสียงให้แก่ในนางบุศรินธญ์ ในการประชุมผู้นำท้องถิ่นและฝ่ายปกครอง ที่มีนายวีระเดช สมวรรณ นายอำเภอเมืองเชียงราย เป็นประธานในที่ประชุม และนายยงยุทธ ได้สอบถามถึงคะแนนนิยมที่มีลักษณะเหมือนการบังคับ หรือให้เกิดความเกรงกลัว ซึ่ง กกต.เห็นว่ามีความผิดโดยเจ้าหน้าที่ของรัฐใช้ตำแหน่งหน้าที่กระทำการเป็นคุณเป็นโทษแก่ผู้สมัคร จึงสั่งให้เลือกตั้งใหม่ และดำเนินคดีแก่นายยงยุทธ และนายวีระเดช,นายดุษฎีกล่าวอีกว่า นอกจากนี้ กกต.ยังมีมติเพิกถอนสิทธิเลือกตั้ง หรือให้ใบแดง นายมาโนช เสนพงศ์ ผู้ได้รับเลือกตั้งเป็นนายก อบจ.นครศรีธรรมราช และสั่งให้มีการเลือกตั้งใหม่ รวมทั้งให้นายมาโนชชดใช้ค่าเสียหายในการจัดเลือกตั้งใหม่ และสั่งดำเนินคดีอาญานายมาโนช และนายเทพไท เสนพงศ์ รองเลขาธิการพรรคประชาธิปัตย์ และนายปิยะวัฒน์ เกตุแก้ว ประธานสาขาพรรคประชาธิปัตย์ เขต 1 กรณีจัดเลี้ยงอาหารให้แก่ผู้นำท้องถิ่นจูงใจลงคะแนนให้ หลอกลวง บังคับขู่เข็ญ ใช้อิทธิพลคุกคามใส่ร้าย หรือจงใจให้เข้าใจผิด โดยนายมาโนชใช้กล่าวถ้อยคำตอนหนึ่งว่า พรรคประชาธิปัตย์ส่งนายมาโนช เป็นผู้สมัครรับเลือกนายก อบจ.นครศรีธรรมราช ทั้งที่กรรมการบริหารพรรคประชาธิปัตย์ไม่เคยมีมติพรรค และนายปิยะวัฒน์ กับพวกยังได้แจกเงินให้กรรมการชุมชนเขต 4 ของเทศบาลนครนครศรี– ธรรมราชเพื่อจูงใจให้ลงคะแนนเลือกตั้ง โดยทั้งสองคดีคาดว่า กกต.จะส่งคำฟ้องให้ศาลอุทธรณ์ภาคพิจารณาได้ใน 30 วัน,นายดุษฎีกล่าวอีกว่า ส่วนกรณีสำนวนคำร้องคัดค้านการเลือกตั้ง ส.ส.ของ น.ส.ยิ่งลักษณ์ ชินวัตร อดีตนายกรัฐมนตรี และพวก กรณีเดินทางลงพื้นที่ภาคเหนือและภาคอีสาน โดยใช้ทรัพยากรของรัฐและเจ้าหน้าที่รัฐไปหาเสียงระหว่างที่มีพระราชกฤษฎีกา การเลือกตั้งเมื่อวันที่ 2 ก.พ.ที่ผ่านมานั้น ได้บรรจุวาระการประชุมแล้ว ซึ่งเป็นหน้าที่ของสำนักประชุม จะกำหนดเป็นวาระให้ กกต.พิจารณาในวันใด,นายสิงห์ทอง บัวชุม สมาชิกพรรคเพื่อไทย หนึ่งในผู้ต้องคำพิพากษาจากศาลพัทยา กรณีนำมวลชนบุกล้มการประชุมสุดยอดผู้นำอาเซียนเมื่อเดือน เม.ย.52 กล่าวถึงการเตรียมต่อสู้คดีว่า จากนี้ แนวร่วม นปช.ทั้ง 13 คนที่ต้องคำพิพากษา จะประชุมร่วมกับทีมทนายความ เพื่อเตรียมหลักฐานที่จะไปใช้ต่อสู้ในชั้นอุทธรณ์ ภายใน 30 วัน ซึ่งมีหลายประเด็น แต่ขอไม่เปิดเผยรายละเอียด ทั้งนี้ในช่วงที่ถูกคุมขังในเรือนจำพิเศษหนึ่งคืนนั้น แกนนำ นปช. 13 คน ปล่อยวาง และทำใจได้แล้ว
หลังถูกฝ่ายการเมืองวิพากษ์วิจารณ์หนักแทบทุกประเด็นในช่วงการยกร่างรัฐธรรมนูญรายมาตรา ล่าสุดนายบวรศักดิ์ อุวรรณโณ ประธาน กมธ.ยกร่าง รัฐธรรมนูญ สั่งกลางวงที่ประชุม ให้ กมธ.ยกร่างฯ ตอบโต้ชี้แจงทุกประเด็นเป็นลายลักษณ์อักษร
ข่าวหน้า1,ข่าวการเมือง,บวรศักดิ์ อุวรรณโณ,ตอบกลับ,พรรคการเมือง,ร่างรัฐธรรมนูญ,ลายลักษณ์อักษร,ถวิลวดี บุรีกุล